Tut be aria chauda
La cursa da Bertrand Piccard en il ballun ad aria chauda enturn il mund

(DaSpi)

I sa tracta da l’ultima ovra da pionier en il mund aviatic: Sa laschar purtar dal vent en in ballun ad aria chauda enturn tut il mund. Ils ritgs americans Steve Fossett e Richard Branson ed il psichiater Bertrand Piccard da Lausanne provan dapi onns dad obtegnair questa onur da pionier. Suenter che divers incaps tecnics han impedì a tuts trais pilots uschia ch’els han stuì smetter l’aventura, ha Bertrand Piccard pruvà sia fortuna anc ina giada la fin da schaner.

Per avair success cun circumdar il mund cun il ballun ad aria chauda ston ins spetgar ina buna constellaziun da vents. In ballun na sa lascha betg diriger, el va be cul vent. Il jetstream dal qual ins ha basegn per vegnir purtà enturn il mund buffa per ca. 6 emnas ad onn enturn schaner fin mez favrer. Il plan da Piccard ha prevesì il start a Chateau d’Oex per pudair surmuntar il Montblanc e sgular suenter vers l’Africa dal sid, nua ch’il ballun po arrivar al jetstream per vegnir purtà vinavant cun 300 km/h! La cuntinuaziun decidan ils vents. Mintga di duess il ballun vegnir purtà ca 3000km e suenter 12-15 dis è stà planisà l’arrivada enavos a chasa. Cura che vus legiais questas PUNTS savais vus gia sche Piccard ha gì success u betg.
Bertrand Piccard è il biadi dad Auguste Piccard, in famus pionier che sgulava en la stratosfera cun balluns ed aria chauda. Il bab da Bertrand Piccard ha num Jacques ed el è stà enconuschent per sias expediziuns en sutmarins. Ina famiglia che viva extrem en ils elements da nossa atmosfera! Per il giuven Bertrand Piccard che maina ina pratica psichiatria per creschids ed uffants a Lausanne è la fascinaziun vi dal sgular cun in ballun ad aria chauda ch’ins na sa betg controllar ubain diriger il sgol sez. Ins è en ils mauns dal vent. “Le vent c’est l’inconnu” di Piccard e per quai cunvegni da viver.